
REPUBLIKA HRVATSKA						
TRGOVAČKI SUD U SPLITU
Sukoišanska 6, Split                                                                           
U IME REPUBLIKE HRVATSKE
RJEŠENJE 
Trgovački sud u Splitu, po stečajnoj sutkinji Ani Golub Gruić, u skraćenom stečajnom postupku povodom zahtjeva FINANCIJSKE AGENCIJE, Regionalni centar Split, Podružnica Split, Mažuranićevo šetalište 24B, OIB: 85821130368, za provedbu skraćenog stečajnog postupka nad dužnikom HRGA GRADNJA d.o.o., OIB: 70241709472, Kaštel Stari, Radun 35, dana 14. veljače 2017. godine   
riješio je
Obustavlja se skraćeni stečajni postupak nad trgovačkim društvom HRGA GRADNJA d.o.o., OIB: 70241709472, Kaštel Stari, Radun 35. 
Obrazloženje
Financijska agencija, Regionalni centar Split podnijela je ovom sudu 10. lipnja 2016. godine zahtjev za provedbu skraćenog stečajnog postupka nad HRGA GRADNJA d.o.o., OIB: 70241709472, Kaštel Stari, Radun 35, navodeći da dužnik nema zaposlenih, a da na dan 1. rujna 2015. godine, u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 2163 dana, u ukupnom iznosu od 4.404.465,22 kn.
Nakon izvršenog uvida u sudski registar i utvrđenja da nije pokrenut drugi postupak brisanja iz sudskog registra te po pribavi potvrde HZMO-a iz koje proizlazi da dužnik nema zaposlenika (list 8 spisa) i potvrde FINA-e o neizvršenim osnovama za plaćanje (list 10 spisa), ovaj sud je sukladno odredbi čl. 430. Stečajnog zakona (˝Narodne novine˝ broj 71/15; dalje: SZ) na mrežnoj stranici e-Oglasna ploča sudova dana 2. prosinca 2016. godine objavio oglas koji sadržava:
	- podatke za identifikaciju dužnika
	- podatak o ukupnom iznosu dugu evidentiranog na temelju neizvršenih osnova za plaćanje
	- podatak o osobama ovlaštenim za zastupanje dužnika po zakonu da u roku od 15 dana od dana objave oglasa podnesu sudu javnobilježnički ovjerovljen popis imovine i obveza dužnika na propisanom obrascu
	- poziv vjerovnicima dužnika da najkasnije u roku od 45 dana od objave oglasa predlože otvaranje stečajnog postupka nad dužnikom te uplate predujam za pokriće troškova tog postupka
- upozorenje o pravnim posljedicama nepodnošenja prijedloga za otvaranje stečajnog postupka iz čl. 431. SZ-a.
Odredbom čl. 431. SZ-a propisano je da ako osobe ovlaštene za zastupanje dužnika po zakonu u roku od 15 dana ne podnesu popis imovine i obveza dužnika ili ako iz tog popisa proizlazi da dužnik ima imovinu koja nije dostatna za namirenje predvidivih troškova stečajnog postupka te ako u roku od 45 dana nijedan vjerovnik ne predloži otvaranje stečajnog postupka i ne predujmi sredstva za namirenje troškova postupka, smatrat će se da je dužnik nesposoban za plaćanje, a u tom slučaju sud će po službenoj dužnosti donijeti rješenje o otvaranju i zaključenju skraćenog stečajnog postupka nad dužnikom.
Odredbom čl. 433. SZ-a propisano je da ako nisu ispunjene pretpostavke za istodobno otvaranje i zaključenje skraćenoga stečajnog postupka prema čl. 431. SZ-a, sud će obustaviti skraćeni stečajni postupak i odgovarajućom primjenom općih odredbi stečajnoga postupka donijeti rješenje o pokretanju prethodnoga postupka odnosno otvaranju stečajnoga postupka.
Postupajući po oglasu objavljenom 2. prosinca 2016. godine:
- vjerovnik Raiffeisenlandesbank Kärnten – Rechenzentrum und Revisionsverband reg. Gen.m.b.H., Raiffeisenplatz 1, 9020 Klagenfurt, Austrija, OIB: 46870001221, je dana 12. prosinca 2016. godine podnio sudu prijedlog za otvaranje stečajnog postupka nad dužnikom (list 13 spisa) uz koji je dostavio dokaze o postojanju tražbine (list 15-25 spisa)
- vjerovnik Republika Hrvatska, Ministarstvo financija, Porezna uprava je dana 15. prosinca 2016. godine podnio sudu prijedlog za otvaranje stečajnog postupka nad dužnikom (list 27-28 spisa) uz koji je dostavio dokaze o postojanju tražbine (list 29 spisa) te naveo da dužnik ima dugotrajnu i kratkotrajnu imovinu, a koja je dostatna za namirenje troškova kako prethodnog, tako i otvorenog stečajnog postupka i u tom pravcu dostavio godišnji financijski izvještaj za 2008. godinu (list 30 spisa) te izvadak iz zemljišne knjige za čest. zgr. 117/1 K.O. Kaštel Kambelovac (list 31 spisa).
S obzirom na to da je Republika Hrvatska, Ministarstvo financija, Porezna uprava, kao vjerovnik koji je u smislu čl. 114. st. 3. SZ-a oslobođen plaćanja predujma za namirenje troškova stečajnog postupka iz čl. 114. st. 1. SZ-a, u roku 45 dana od dana objave oglasa predložila otvoriti stečaj nad dužnikom i obavijestila sud kako dužnik ima navedenu imovinu, a čija bi vrijednost prema sada dostupnim podacima bila dostatna za namirenje predvidivih troškova stečajnoga postupka, sud je na temelju odredbe čl. 433. SZ-a riješio kao u izreci. 
U Splitu, 14. veljače 2017. godine
SUTKINJA
ANA GOLUB GRUIĆ

POUKA O PRAVNOM LIJEKU: Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske. 

DNA: 
- predlagatelju 
- Raiffeisenlandesbank Kärnten – Rechenzentrum und Revisionsverband po punomoćniku
- Županijsko državno odvjetništvo u Splitu na br. S-DO-327/16
- dužniku 
- mrežna stranica e-Oglasna ploča sudova 
- spis

